Ülemiste City

Ülemiste City on ärilinnak Tallinnas Lasnamäe linnaosas asuvas Ülemiste asumis, endise Dvigateli tehasekompleksi territooriumil. Linnak asub Tallinna Lennujaama, Ülemiste keskuse ja Ülemiste raudteepeatuse vahelisel alal.

Ajalugu
pisi|Tallinna lennujaama ala ja  Dvigateli tehasekompleksi hooned, 2013
19. sajandi lõpus rajatud Dvigateli tehasekompleks, mis oli eri aegadel teenindanud suurte impeeriumide – Vene keisririigi ja Nõukogude Liidu majandust, kaotas seoses Eesti taasiseseisvumisega 1991. aastal oma turupotentsiaali. Pärast erastamist ja ebaõnnestunud katseid kunagiste tootmisvõimsuste taastamiseks otsustasid omanikud kurssi muuta. AS Mainor alustas 2005. aastal soodsa asukohaga 36-hektarilise vana tööstusala ümber kujundamist kaasaegseks tehnoloogialinnakuks, mille eeskujuks võeti Kista City, Stockholmi kõrval asuv Põhjamaade Silicon Valleyks kutsutud tehnoloogialinnak. 2010. aastal kaasati linnaku arendamisse ka Soome ettevõte Technopolis.

Tegevus
pisi|
Ülemiste City missiooniks on rahvusvahelise haardega atraktiivse teadmistepõhise töö-, arengu- ja elukeskkonna arendamine, mis suurendaks inimeste ja ettevõtete konkurentsivõimet maailmas, tooks talendid koju end realiseerima ning inspireeriks uute ärimudelite teket.
pisi|
2014. aasta seisuga tegutseb Ülemiste City 82 000 m2 äripindadel 300 ettevõtet 6000 töötajaga. Linnakus on saadaval lai valik ettevõtetele ja töötajatele mõeldud olme- ja äriteenuseid. Ülemiste Citys tegutsevad muu hulgas Eesti Ettevõtluskõrgkool Mainor, Emili Kool ja Kalli-Kalli lasteaed. Linnakus paikneb ka E-Estonia demokeskus ning Eesti suurim restoran Dvigatel.

Ülemiste City lähedal asuvad Lennart Meri Tallinna lennujaam, Eesti suurim kaubanduskeskus Ülemiste keskus, Eesti suurim transpordisõlm, Ülemiste raudteejaam ja Ülemiste hotell.

Ülemiste City linnakul on kaks arendajat. Kolmandikku Ülemiste Cityst arendab Technopolis Ülemiste AS, millest 51% kuulub Soome börsifirmale Technopolis Plc. Kaht kolmandikku linnakust arendab Mainor Ülemiste AS, mille enamusosanikuks on AS Mainor.Ülemiste City tutvustus, https://web.archive.org/web/20141006103039/http://ulemistecity.ee/innovators/ulemiste-city-tutvustus/

Perspektiivid

Ülemiste Cityst plaanitakse arendada 2025. aastaks ööpäev läbi toimiv mitmeotstarbeline linnak, mis ühendab 15 000 ettevõtete ja asutuste töötajat ning 5000 elanikku.

2017. aasta augustis avati Ülemiste Cityt läbiv trammiteepikendus lennujaama.Merkol ja KMGl valmis trammitee pikendus lennujaamani. Ehitusuudised 31.08.2017 Lähitulevikus on Ülemiste piirkonda planeeritud mitu olulist infrastruktuuriobjekti (nt Rail Balticu reisirongiterminal) ja kinnisvaraarendusi.

Trivia

Ülemiste City hooned on nimetatud Eesti teaduse suurkujude järgi. Näiteks leiduvad linnakus Ludvig Puusepa, Walter Zappi, Ragnar Nurkse, Ustus Aguri, Artur Lindi, Alexandre Liwentaali, Johannes Käisi ja Boris Tamme, Ernst Öpiku, Viktor Palmi, Alma Tominga nimelised hooned.

17. juunil 2014 toimus linnakus esimest korda Ülemiste City Festival.Ülemiste City festival päädib Lenna kontserdiga. Postimees 17.06.2014

Viited

Kategooria:Lasnamäe linnaosa
Kategooria:Ülemiste